Motoriste kan JMPD-boetes kanselleerArgieffoto. Motoriste wat tussen Augustus 2010 en 21 Desember 2012 boetes van die Johannesburgse metropolisie (JMPD) deur gewone pos ontvang het, kan aansoek doen om dit te kanselleer. Dit volg nadat Thuli Madonsela, openbare beskermer, op 18 Desember bevind het dat die JMPD onbehoorlik opgetree het toe hy tydens die tydperk boetes deur gewone pos, in plaas van geregistreerde pos, aan motoriste gestuur het en dat dit teenstrydig is met die Administratiewe Beregting van Verkeersmisdrywe (Aarto)-wetgewing. Gerrie Gernicke, direkteur van die JMPD, het Donderdag aan verslaggewers in Johannesburg gesê die JMPD het voldoen aan die voorstelle wat die openbare beskermer oor die aangeleentheid gemaak het. “Motoriste kan aansoek doen vir ŉ kansellasie en die stad sal daardie boetes kanselleer,” het Gernicke gesê. Motoriste kan aansoek doen deur ŉ Aarto-verteenwoordigingvorm te voltooi. Die vorm is op Aarto se webwerf of in die kantore van die JMPD beskikbaar. Gernicke het gesê motoriste wat reeds boetes betaal het wat gedurende die tydperk deur gewone pos ontvang is, is nie geregtig op ŉ terugbetaling nie aangesien hul reeds skuld erken het.